Document ID: 32005D0849

KOMISSION PÄÄTÖS,
tehty 29 päivänä marraskuuta 2005,
neuvoston direktiivin 72/166/ETY soveltamisesta moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta
(tiedoksiannettu numerolla K(2005) 4580)
(ETA:n kannalta merkityksellinen teksti)
(2005/849/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen käyttöön liittyvän vastuun varalta otettavaa vakuutusta ja vakuuttamisvelvollisuuden voimaansaattamista koskevan jäsenvaltioiden lainsäädännön lähentämisestä 24 päivänä huhtikuuta 1972 annetun neuvoston direktiivin 72/166/ETY (1) ja erityisesti sen 7 artiklan 3 kohdan,
sekä katsoo seuraavaa:
(1)
Euroopan talousalueen jäsenvaltioiden ja muiden assosioituneiden maiden kansallisten vakuutuksenantajien toimistojen monenvälinen sopimus (jäljempänä ’sopimus’) tehtiin 30 päivänä toukokuuta 2002. Sopimus liitettiin neuvoston direktiivin 72/166/ETY soveltamisesta moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta 28 päivänä heinäkuuta 2003 tehtyyn komission päätökseen 2003/564/EY (2), jossa säädetään päivästä, jona jäsenvaltioiden on lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on sopimuksen allekirjoittaneen valtion alueella ja jotka kuuluvat sopimuksen soveltamisalaan. Sopimuksen soveltamisala ulotettiin lisäyksellä nro 1 koskemaan uusia maita.
(2)
EU:n jäsenvaltioiden sekä Andorran, Kroatian, Islannin, Norjan ja Sveitsin kansallisten vakuutuksenantajien toimistot allekirjoittivat 26 päivänä toukokuuta 2005 sopimuksen lisäyksen nro 2, jolla sopimuksen soveltamisala ulotettiin koskemaan Andorran kansallista vakuutuksenantajien toimistoa. Lisäyksessä määrätään käytännön järjestelyistä, jotka koskevat vakuutustarkastusten lopettamista niiltä ajoneuvoilta, joiden pysyvä kotipaikka on Andorran alueella ja jotka kuuluvat lisäyksen soveltamisalaan.
(3)
Näin täytetään kaikki edellytykset, jotka koskevat ajoneuvojen liikennevakuutuksia koskevien tarkastusten lopettamista jäsenvaltioiden ja Andorran välillä direktiivin 72/166/ETY mukaisesti,
ON TEHNYT TÄMÄN PÄÄTÖKSEN:
1 artikla
Kunkin jäsenvaltion on 1 päivästä tammikuuta 2006 lakattava tarkastamasta sellaisten ajoneuvojen liikennevakuutuksia, joiden pysyvä kotipaikka on Andorran alueella ja jotka kuuluvat Euroopan talousalueen jäsenvaltioiden ja muiden assosioituneiden maiden kansallisten vakuutuksenantajien toimistojen monenväliseen sopimukseen 26 päivänä toukokuuta 2005 tehdyn lisäyksen nro 2 soveltamisalaan.
2 artikla
Jäsenvaltioiden on ilmoitettava komissiolle välittömästi tämän päätöksen soveltamiseksi toteutetut toimenpiteet.
3 artikla
Tämä päätös on osoitettu jäsenvaltioille.
Tehty Brysselissä 29 päivänä marraskuuta 2005.

Labels: 2
18
15
4